
Najsrdačnije zahvaljujem gospođi dr. mr. Ljerki Reguli na 
nesebičnoj stručnoj pomoći i moralnoj potpori koju mi je 
pružala od prvih dana rada na osmišljavanju Projekta i pri 
pisanju ove brošure. 


UVOD 


Prohujale godine brzog 'napretka" zbrisale su s lica Zemlje ne 
samo goleme šumske površine i neizbrojivo mnogo divljih 
biljaka I Životinja već I stoljećima prikupljana praktična znanja 
o životu neovisnom o industrijskoj proizvodnji. Tradicije i 
kulture nestaju, utapaju se u jednoobrazno sivilo vladajućih 
svjetskih trendova i mode... 

kk 
Sjeme i sadnice najraznovrsnijega korisnog i ukrasnog bilja 
stizalo je iz čitavoga svijeta. Naši su ih preci stoljećima 
uzgajali, razmnožavali, selekcioniranjem poboljšavali i 
privikavali na lokalnu klimu I uvjete tla. Sjeme I znanje o 
njegovom sakupljanju, čuvanju, vremenu sjetve i uzgoju biljaka 
stotinama se godina prenosilo s generacije ma generaciju. 
Modernim načinom života, kada je proizvodnja hrane 
prepuštena industriji, prekinuo se lanac kojim se na životu 
održavao neizmjerno velik broj najrazličitijih vrsta I sorti 
biljnih kultura... 


Od nekoliko stotina vrsta prekrasnoga "seoskog" cvijeća i 
vrijednog ljekovitog bilja uspjelo se, u Široj upotrebi, održati 
samo ono najtvrdokornije (kadifa, neven, perunika...). 
Zato je glavna svrha ove knjižica potaknuti i Vas na to da 
nam se pridružite u nastojanju za ponovnim otkrivanjem, 
upoznavanjem i očuvanjem raznovrsnosti i bogatstva biljnih 
kultura... 

Autorica 


BAKIN VRT 


Vrtovi naših baka nalikovali su malim rascvjetalim 
džunglama. Što bujnije, šarenije, bogatije... to bolje. 
Mnogi su povrtnjaci bili omeđeni drvenim ogradama ili 
ogradama pletenim od vrbova i ljeskova pruća. U 
njihovoj unutrašnjosti bujao je život zaštićen od 
pogubnog djelovanja kokoši, pataka, gusaka, purana... 
Svega je bilo u izobilju: krastavaca, rajčice, salate, luka, 
mrkve, peršina, celera, graška, graha... Uz vanjski i 
unutarnji rub ograde, među gredicama s povrćem sadilo 
se i sijalo cvijeće. Na ogradu su se oslanjale visoke i 
krhke kosmeje, vrtni suncokreti, cinije raskošnih boja, 
jesenski asteri, noćurci... Lijepa kata, turski karanfil, 
sljez, vrtni mak, dalija, božur, pakujac, šeboj... 
izmjenjivali su se u raskošnoj cvatnji. Na gredicama, 
medu povrćem, cvali su ljekoviti dragoljubi i neveni te 
za zdravlje povrtnica važne kadifice. Upadljivo šarenilo I 
slatki nektar privlačio je mnogobrojne pčele, bumbare 1 
leptire. U okolici je bilo dovoljno kopriva, grmlja i trava 
na kojima su se hranile njihove ličinke i gusjenice. One 
su pak bile prava poslastica mnogobrojnim pticama. 
Krastače I barske kornjače nisu bile rijetkost jer su 
mnoga domaćinstva imala lokve u kojima su plivale 
patke a žene prale rublje. Danju bi se krastače skrivale 
medu cvijećem, u ugodnoj vlazi vrtnog ruba, a noću bi, 
zajedno s ježevima, hvatale kukce i puževe golače na 
gredicama s povrćem. 


U zavjetrini vrtne ograde, tamo gdje sunce najjače grije, 
uza zidove na južnim stranama kuća, u starim 

probušenim loncima uzgajalo se mirisno, ljekovito i 
začinsko bilje: bosiljak, lavanda, ružmarin, mažuran, 
majčina dušica... Iz iskustva se znalo da je najbolje 
sakupljati njihove mlade izbojke neposredno prije cvatnje, 
po toplom sunčanom danu, u kasnim prijepodnevnim 
satima. I da ih treba sušiti na toplom, suhom i zračnom 
ali sjenovitom mjestu. Tada je napitak aromatičniji i 
ljekovitiji. Pritom listovi i cvjetovi ne smiju izgubiti 
prirodnu boju i prijatan miris, jer su tada bezvrijedni, 
čak štetni po zdravlje... 
U scoskom vrtu nisu nedostajali niti ukusni plodovi 
jagoda, crvenog i crnog ribizla, ogrozda... U voćnjaku su 
sazrijevale rane i kasne trešnje i višnje, jabuke, kruške, 
šljive, orasi... U živici sc, među drugim grmljem, našla i 
pokoja lijeska, drijen, bazga, divlja ruža, kupina... 

KKK 
Ova izidealizirana slika "bakinog vrta" zapravo nije slika 
vrta koji je, uvijek i svagdje, u hrvatskim selima 
postojao. (Za uzgoj cvijeća ponegdje nije bilo ni 
vremena ni prostora). To je vrt kakav bismo željeli 
dijelom obnoviti, a dijelom ponovo stvoriti... Objediniti 
prednosti moderne civilizacije, novije ekološke spoznaje, 
znanja i iskustva do kojih je došla i dolazi bio- 
poljoprivreda... s bogatstvom biljnih kultura koje su 
stoljećima njegovali naši preci. 


OSNOVNI ELEMENTI OBLIKOVANJA 
BAKINOG VRTA 


Nema strogih pravila u oblikovanju: mašta, kreativnost i 
individualnost mogu doći do punog izražaja. Velik broj 
vrsta koje se sade i siju u vrtu pružaju neograničene 
mogućnosti kombiniranja... Živica sastavljena od 
mješavine otpornog i bujnog autohtonog grmlja okružuje 
čitav vrt. Izmedu kuće i ceste osniva se predvrt u 
kojem se sadi starinsko ukrasno grmlje i većinom 
visoko, robusno cvijeće. U voćnjaku rastu stare sorte 
jabuka, krušaka, šljiva, trešanja... 

Povrtnjak je okružen drvenom ogradom (ili još ljepšom 
- ogradom pletenom od vrbova pruća). Karakterističan 
.je pravokutni raspored gredica, zajedništvo korisnih i 
ukrasnih biljaka, te bogatstvo najrazličitijeg povrća, 
začinskog i ljekovitog bilja te cvijeća. Cvijeće se sadi uz 
rub vrta, uz drvenu ogradu, rjeđe na gredice među 
povrće. 


Naš vrt ne poznaje umjetna gnojiva, herbicide i 
insekticide. Biljke se gnoje zrelim stajskim gnojivom i 
kompostom. Velik broj različitih sorata voća, povrća i 
vrsta cvijeća ne dozvoljava "štetnicima" da se 
prekomjerno namnože. 

Ako se uz to, vrt nalazi u prirodnom okolišu koji 


omogućuje opstanak mnogobrojnim "korisnim" životinjama: 


pticama pjevicama, žabama, sljepićima, ježevima, 
krijesnicama, buba-marama... zajamčeno je očuvanje 
prirodne ravnoteže i pretjerano razmnožavanje "štetnika" 
može biti samo izuzetak. 

MALA POVIJEST CVIJEĆA 
I LJEKOVITOG BILJA 


Starinsko cvijeće i ljekovito bilje ima burnu i romantičnu 
prošlost, njegovi divlji preci rasuti su po čitavom svijetu. 
Dolazak. mnogih vrsta u Europu popraćen je velikim 
povijesnim događajima (križarskim ratovima, rimskim 
osvajačkim pohodima, otkrićem Amerike, pomorskog puta za 
Daleki istok...). 

Malo je vrsta koje su se "oduvijek" uzgajale u kontinentalnim 
dijelovima Europe. Domaćica mlađega kamenog doba 
poznavala je, navodno, peršin i kiml kao začinsko bilje 
ljekovitih svojstava. Koristilo se i makovo ulje. U brončano je 
doba čovjek poznavao hranjivost cikorije, koprive, raznih 
kiselica... j 

Nešto od umjetnosti i umješnosti vrtlarenja dobili su 
Europljani od starih Rimljana. Kontinentalni dijelovi Europe 
bili su tada pokriveni gustim nepreglednim prašumama. Nakon 
osvajačkih pohoda Rimljani su osnivali naselja i u vrtovima 
sadili biljke donesene s juga (celer, češnjak, kopar, carski 
ljiljan, šeboj...). 

Podaci o vrtovima srednjeg vijeka škrti su. Zna se da su 
velik utjecaj na pučke vrtove ostavili brižno njegovani 
samostanski vrtovi. 

Mnoge su vrste cvijeća stigle u Europu nakon otkrića 
Amerike (uresnica, dalija, cinija, suncokret, dragoljub). 
Srdašce je porijeklom iz Kine, rezeda iz Afrike... 

Egzotični su "stranci" najprije ukrašavali brižno i raskošno 
njegovane parkove i dvorišta u krugu samostana a zatim su 
se raširili i po skromnim kmetskim vrtovima. 

Mali pučki vrtovi pokazali su, u pojednostavljenom obliku, 
veliku vitalnost i do današnjih su dana sačuvali svoj osnovni 
oblik i namjenu... 


8 


STARINSKO CVIJEĆE I LJEKOVITO 
BILJE U GRADU 


Uj 


U urbanim je sredinama, najčešće, teže osnovati "pravi' 
vrt s voćnjakom, drvenom ogradom i gredicama za 
povrće. Ali od raskošne ljepote seoskog cvijeća i mirisa 
ljekovitog bilja ne bi trebalo odustati niti na najmanjem 
raspoloživom prostoru. Uz ncugledne i ružne betonske 
zidove, te metalne i žičane ograde, moguće je posaditi i 
posijati vrtni suncokret, peruniku, jesenski zvjezdan, 
lijepu katu, ciniju, crni i pitomi sljez, vrtnu i livadnu 
ivančicu, kamilicu, mak, pakujac... 

Uza zid, na toplom i sunčanom položaju, izvrsno će 
uspijevati aromatični bosiljak, lavanda, kadulja, majčina 
dušica.... 

Uz staze i putove pristaju kadifa, niski zvjezdan, 
tratinčica, slamnato cvijeće, šeboj, lavanda... 

Balkoni i terase (na kojima ljeti znaju vladati 
nepodnošljive vrućine) gotovo su idealno stanište za 
mnogobrojno ljekovito i začinsko bilje. I na 
najsunčanijim mjestima uspijevat će biljke porijeklom iz 
toplijih klimatskih područja: kadulja, lavanda, ružmarin, 
sipan, anis, bosiljak, dragoljub, lovor, majčina dušica... 
“Ta mala aromatična oaza privući će svojim mirisom, 
bojama, a najviše slatkim nektarom, pčele, bumbare i 
leptire... Unijet će malo života u asfaltno-betonsku 
pustoš. 





UZGOJ BILJAKA 


sjetva, pikiranje, sadnja 


Za bolje razumijevanje načina uzgoja biljaka najbolje je 
podijeliti ih, kao što je to uobičajno, u tri osnovne 
grupe: jednogodišnje, dvogodišnje i višegodišnje bilje. 


Bez obzira na to radi li se o jedno, dvo ili 
višegodišnjem cvijeću ili ljekovitom bilju postupak sjetve, 
pikiranja i sadnje odvija se na sličan način. 


SJETVA 

Sijati možemo direktno na vrtnu gredicu ili u sandučiće. 
U sandučiće ili lonce, čašice od jogurta i sl. sijemo još 
zimi ili u vrlo rano proljeće (veljača/ožujak), kada u 
stanu (na prozorskoj dasci ili nekom drugom svijetlom 
mjestu) želimo uzgojiti predkulture - biljke koje ćemo 
kasnije (najčešće krajem travnja ili u svibnju) presaditi u 
vrt - na otvoreno. 

Uvijek je bolje sijati u vlažnu nego u suhu zemlju. 
Krupnije se sjeme sije dublje, sitnije pliće ili vrlo plitko 
(dubina sadnje neka iznosi otprilike dvije do tri debljine 
sjemenki). Ne valja sijati pregusto, a kad je sjeme 
posijano treba ga pokriti tankim slojem sitne zemlje ili 
pijeska. Posijanu površinu dobro je, na otvorenom, 
zaštititi još jednim vrlo tankim slojem pokošene trave. 
Takva zaštita ima višestruku korist: ptice neće pojesti 
sjeme, kiša neće sabiti i stvrdnuti zemlju (pa će 
sjemenke brže i lakše niknuti), a i tlo ispod pokrivača 

dulje zadržava vlagu. Zalijevati treba redovito, tlo se ne 
smije sasvim osušiti. Kad se klijanci pojave na površini 
zahtijevaju više svjetla, pa je potrebno ukloniti travu. 


PIKIRANJE 

Kad -klijancima narastu 2-3 listića (i postaje im tijesno u 
loncu) valja ih pikirati (presaditi). Pikirane biljke, 
većinom, razviju bujniju korjenovu mrežu i općenito se 
ljepše 1 brže razvijaju od nepikiranih. 

To se radi tako da se pažljivo, uz pomoć nožića (ili 
male žlice) biljke izvade iz zemlje. Pregusto posijane 
često imaju isprepleteno korijenje. Potrebno ih je 
(pažljivo) razdvojiti i posaditi, pojedinačno, po jednu (do 
tri) u čašice od jogurta (i slično). Štapićem, debljine 
olovke ili olovkom, napravi se rupica u koju se položi 
korijen. Nakon toga zemlja se čvrsto utisne prstima kako 
bi svi dijelovi korijena došli u dodir sa tlom. Po 
završetku pikiranja zalijevanje je obavezno, no zalijeva se 
samo zemlja, ne i osjetljiva biljčica. 

Biljke rastu 1 razvijaju se u loncima i jogurt-čašicama 
sve dok ne prestane opasnost od kasnih proljetnih 
mrazeva. U meduvremenu, dobro je privikavati ih, 
tijekom toplih sunčanih dana, na svježi zrak (otvaranjem 
prozora ili iznošenjem na balkon). Treba takoder paziti 
na to da nisu izložene pretjeranoj toplini i direktnom 
suncu (zasjenjivati! - npr. komadom kartona koji sc 
postavi izmedu prozorskoga stakla i "pikirališta"). 


Jogurt-čašici najjednostavnije je na dnu napraviti rupicu 
(za odvod viška vode) plamenom svijeće. Pritom treba 
izbjegavati udisati plinove izgaranja - otrovni su. 

SADNJA 

Potkraj travnja, ili u svibnju, već dobro razvijene biljke 
presaduju se na željeno mjesto u vrt. Uz pomoć lopatice 
(ili tupog noža) biljka se izvadi, sa što više zemlje, i 
presadi u jamicu napravljenu u tlu. Postavi se okomito, 
korijen se zasipa zemljom sa strane i sve se čvrsto 
stisne prstima obje ruke. Zalijevanje je obavezno. 
Presadivati valja u predvečerje ili po oblačnom vremenu. 
Nakon presadnje svježa pokošena trava, kojom se pokrije 
tlo medu posađenim biljkama, štitit će mlade biljke od 
prejakoga sunčevog zračenja, čuvat će vlagu i znatno 
onemogućavati rast korovima. ' 





Kada biljčice, posijano u sandučić, dobiju dva-tri listića 
Valja ih pikirati (presaditi). 

JEDNOGODIŠNJE CVIJEĆE 


Jednogodišnje se vrste siju u proljeće (pojedine u 
jesen), cvatu od proljeća do jeseni, osjemene se iste 
godine i time je njihov životni ciklus završen. Ako 
sljedeće godine želimo ponovo uživati u njihovoj 
raskošnoj cvatnji, sjemenke moramo sakupiti i, tijekom 
zime, čuvati na suhom 1 hladnom mjestu. Neke će vrste 
niknuti i same ako tlo pustimo u miru. 

Ovdje ćemo ukratko opisati vrijeme cvatnje, sjetve i 
sadnje jednogodišnjega starinskog cvijeća: 


CINIJA (Zinnra elegans) cvate od lipnja do rujna. Sije se 
u ožujku/na početku travnja u sandučiće ili krajem 
travnja/u svibnju na otvorenom. 


CRNJIKA (WNigella damascena) cvate od lipnja do rujna. 
Sije se od ožujka na otvorenom. 


DRAGOLJUB (Tropaeolum majus) cvate od lipnja do 
rujna. Sije sc u sandučiće u ožujku /travnju ili na 
otvorenom potkraj travnja/na početku svibnja. Na toplijim 
položajima razmnožava se sam. Ljekovita i začinska 
biljka. 


KADIFA (Tagetes patula) cvate od lipnja do listopada. 
Sije sc u ožujku u sandučiće ili u travnju/svibnju na 
otvorenom. Posadena medu povrtnicama odbija 
nematode. 


KOKOTIĆ (Delphinrum ajacis=(Consolida ambiqua) cvate od 
lipnja do rujna/listopada. Sije se još u jesen, u listopadu, 
na željeno mjesto kako bi procvao u lipnju sljedeće 

godine. Sjetva (na otvorenom) u proljeće pomiće cvatnju 
u kasno ljeto. Razmnožava se rado iz sjemena sam. 


LIJEPI DEČKO (Impatiens balsamina) cvate od lipnja do 
listopada. Sije se u ožujku u sandučiće ili u 
travnju/svibnju na otvorenom. Uspijeva i u polusjeni. 


LIJEPA KATA (Calistephus chinensis) cvate od 
srpnja/kolovoza do listopada/studenoga. Sije se u ožujku 
u sandučiće, ili u travnju/svibnju na otvorenom. Na 
zaštićenim i toplim 'mjestima razmnožava se sama. 


LJUBIČINA (Mathiola annua, M. incana) cvate od svibnja 
do kolovoza. Sije se na otvorenom od ožujka. 


MAK (Papaver sp.). Postoje različite vrste jednogodišnjeg 
maka. Cvatu većinom od svibnja do srpnja. siju se u 
jesen ili od ožujka do svibnja. 


NEVEN (Callendula officinalis) cvate od svibnja/lipnja do 
listopada/studenoga. Sije se od travnja na otvorenom. U 
toplijoj klimi razmožava se sam. Ljekovita biljka. 


RAZLIČAK (Centaurea cyanus) cvate od lipnja do 
kolovoza. Sije se na otvorenom od ožujka. 


UKRASNI SLAK (Ipomea tricolor) cvate od lipnja do 
rujna. Sije se u travnju/svibnju na otvorenom. Prikladan 
za pokrivanje metalnih i Žičanih ograda. 


URESNICA, KOSMOS (Cosmos bipiunatus) cvate od 
lipnja/srpnja. do listopada/studenoga. Sije se na otvorenom 
u travnju/svibnju. Na toplijim položajima razmnožava se 

sama. Uspijeva i u polusjeni. Prikladna za sadnju uz 
ograde. 


SLAMNATO CVIJEĆE (Chelicrisum bracteatum) cvate od 
srpnja do listopada. Sije se u ožujku u sandučiće ili u 
travnju/svibnju na otvorenom. 


STOLA (Lavatera trimestris) cvate od srpnja do listopada. 


Sije se u travnju/svibnju na željeno mjesto. 


SUNCOKRET (Helianthus annuus) cvate od srpnja do 
rujna/listopada. Sije se na otvorenom u svibnju. 
Prikladna za sadnju uz ograde. 


ŠĆIR (Amaranthus caudatus) cvate od lipnja do listopada. 


Sije se u travnju/svibnju na željeno mjesto u manjim 
grupama, najbolje pored zida ili ograde. 


ZIJEVALICA, ZAJČEK (Antirrhinum majus) cvate 

od lipnja do kolovoza/rujna. Sije se u veljači/ožujku u 
sandučiće, presađuje potkraj travnja/u svibnju na 
otvorenom. 


Uresnica = (kosmcja) 
vrlo je prikladna za 
sjetvu 1 sadnju uz 
vrtne ograde Ž 
plotove. 

DVOGODIŠNJE CVIJEĆE 


Dvogodišnje se biljke siju, uglavnom, od kraja svibnja 
do srpnja, najbolje na posebnu gredicu, u polusjeni, s 
boljom vrtnom zemljom. Mnoge od njih dobro je 
pikirati (presaditi) kad klijanci dobiju dva-tri listića. U 
jesen, kad su biljke već lijepo razvijene, presađuju se 
(još jednom) na stalno mjesto. Pikiranje i presađivanje 
pospješuje bujnost rasta. (Ako se to nekom čini isuviše 


složenim, sjeme se može posijati na željeno mjesto i, 


tijekom toplih ljetnih mjeseci, samo povremeno 
zalijevati). 

Neke se dvogodišnje kultivirane vrste razmnožavaju 
godinama same ako ne diramo zemlju na mjestu gdje su 
procvale, ocvale i prosule sjemenke. 


CRVENA PUSTIKARA (Drgitalis purpurea) cvate u 
lipnju/srpnju. Sije se u lipnju na otvorenom (vrlo 
plitko!). Pikiranjem se dobiju snažnije biljčice. Moguće 
ih je u proljeće, još jednom, presaditi na željeno mjesto. 
OPREZ - vrlo otrovna biljka! 


PITOMI SLJEZ (Alcea rosea) cvate od lipnja do 
kolovoza/rujna. Sije se u lipnju, pikiranjem se dobiju 
snažnije biljke. Presađuju se u jesen ili proljeće na 
željeno mjesto. Na toplijim položajima može postati 
višegodišnja biljka. Potreban mu je oslonac jer naraste i 
do 2m. Ljekovita biljka. 


POTOČNICA (Myosotis palustris) cvate u travnju/svibnju. 
Sije se u lipnju/srpnju. U jesen ili rano proljeće 
presađuje se na željeno mjesto. U pravilu se, na svježem 


lo 


tlu i zasjenjenom mjestu, razmožava (često vrlo obilno) 
sama. Najbolje uspijeva u sjeni i polusjeni. 


ŠEBOJ (Cheiranthus cheiri) cvate u travnju/svibnju/(lipnju). 
Sije se potkraj svibnja/u lipnju. Presađuje se na željeno 
mjesto, u jesen ili rano proljeće. U toplijim klimatskim 
uvjetima razmnožava se sam i može postati trajnica. 
Sjemenke su otrovne! 


TURSKI KARANFIL (Dianthus barbatus) cvate u 
svibnju/lipnju (do srpnja/kolovoza). Sije se potkraj 
svibnja/u lipnju. U kolovozu se presađuje na željeno 
mjesto. Razmnožava se vrlo rado sam. Uspijeva i u 
polusjeni. 


ZVONČIĆ (Campanula medium) cvate u lipnju/srpnju. Sije 
se u lipnju. Pikiranjem se dobiju snažnije biljke koje se 
na željeno mjesto presađuju od kolovoza. 


Pitomi sljez lijepa 
Je, visoka biljka. 
Odlikuje se 
krupnim cvje- 
fovima različitih 
boja (ružičasta, 
sVe nijanse 
Crvene, narančasta, 
Žuta, bijela...). 
Pripisuju mu se 
ljekovita svojstva. 

VIŠEGODIŠNJE CVIJEĆE 


Višegodišnje biljke ili TRAJNICE osobito su omiljene 
jer zahtijevaju najmanju brigu. Mnoge se razmnožavaju 
sjemenom ali i, što je mnogo popularnije, diobom 
korijena, podanaka, gomolja ili lukovica. Trajnice se sade 
na stalno mjesto, cvatu svake godine, nadzemni dijelovi, 
kod mnogih, u jesen odumiru. U proljeće ponovo tjeraju 
mlade izbojke iz korijena koji je prezimio u zemlji. 
Dobro je, svakih 3-5 godina, korijen izvaditi, podijeliti, 
razmnožiti i presaditi - tada cvatu raskošnije. 

Neke teško podnose presađivanje pa ih je bolje uopće 
ne dirati (npr. božur, carsku kockavicu, srdašce...). 


BOŽUR (Paeonia mascula) cvate u svibnju/lipnju. 
Razmnožava se, vrlo pažljivim, dijeljenjem mesnatog 
korijena u jesen. Najbolje je biljku ostaviti da godinama 
raste na istom mjestu. 


CARSKA KOCKAVICA (Zritillaria imperialis) cvate u 
ožujku/travnju. Velika se lukovica sadi u proljeće na 
stalno mjesto. Razmnožava se lukovicana u lipnju/srpnju. 
Biljka teško podnosi presađivanje i najbolje je ostaviti je 
godinama na istom mjestu. Lukovica ima karakterističan 
miris koji odbija voluharice. 


CARSKI LJILJAN (Lilium candidum) cvate u 
lipnju/srpnju. Sadi se u manjim grupama (3-5) u 
kolovozu ili rujnu. Razmnožava se dijeljenjem lukovica u 
kolovozu. Ljekovita biljka. 

ČUVARKUĆA (Sempervivum tectorum) cvate od lipnja do 
kolovoza. Sije se u velječi/ožujku u sandučiće, pikira se i 
u srpnju/lipnju presađuje na željeno mjesto. Osim 
sjemenkama razmnožava se dijeljenjem rozeta. Ljekovita 
biljka. 


DALIJA, GEORGINA (Dahlia sp.) cvate od lipnja do 
prvih mrazeva (ovisno o sorti). Gomolji se potkraj 
travnja/na početku svibnja sade u jamice duboke oko 15 
cm. Razmnožava se dijeljenjem gomolja u jesen. Prije 
zime gomolje treba izvaditi iz zemlje, osušiti i spremiti 
na hladno mjesto (ne ispod 0%C). 


GLADIOLA (Gladiolus x sp.) cvate od lipnja do rujna. 
Gomolji se sade u travnju. Razmnožava se odvajanjem 
gomoljčića u jesen, koji moraju prezimiti u prostoru 
hladnom, ali sigurnom od smrzavanja. Cvate druge 
godine. 


KRIZANTEME (Chrisanthemum sp.) cvatu, uglavnom, u 
listopadu i studenome, često sve do prvoga snijega. 
Razmnožavaju se dijeljenjem korijena ili sjetvom sjemena 
u proljeće. 


PRESLIČICA (Muscari racemosum) cvate u prevnjujsvibnju. 
Lukovice se sade u rujnu, na dubinu oko 6 cm. 
Razmožava se dijeljenjem lukovica nakon cvatnje. 





LEPICA (Lychnis viscaria) cvate u svibnju/lipnju. Sije se u 
travnju/svibnju na otvorenom. Može se razmnožiti i 
dijeljenjem korijena u jesen. 

PAKUJAC (Aquilegia vulgaris) cvate u svibnju/lipnju. 
Najjednostavnije se ramnožava sjemenkama i to, gotovo 
redovito, sam. 


PERUNIKA (Iris germanica) cvate u svibnju/lipnju. Sadi 
se u proljeće ili jesen vodoravnim polaganjem podanaka, 
vrlo plitko u površinski sloj tla. Razmnožava se 
dijeljenjem podanaka u kolovozu/rujnu. Ljekovita biljka. 


RUDBEKIJA (Echinacea sp/Rudbeckia sp.) cvate od srpnja 
do rujna/listopada. Razmnožava se sjetvom sjemenki u 
proljeće ili dijeljenjem korijena u jesen/proljeće. Crvena 
rudbekija (Echinacea purpurea) ljekovita je biljka. 


RUMENIKA (Lychnis coronaria) cvate od svibnja do 
srpnja. Razmnožava se sjetvom sjemena u proljeće ili 
dijeljenjem korijena u jesen. 


SRDAŠCE (Dicentra spectabilis) cvate u travnju/svibnju, a 
u gorkim krajevima u lipnju. Mlade se biljke sade u 
proljeće na stalno mjesto. Razmnožava se vrlo pažljivim 
dijeljenjem (krhkog) korijena u rujnu. 


SUNOVRAT (Narcissus poeticus) cvate u travnju/svibnju. 
Sadi se (najbolje u većim grupama) u jesen na dubinu 
od oko 15 cm. Razmnožava se dijeljenjem lukovica u 
kasno proljeće/rano ljeto. 


JESENSKI ZVJEZDAN (Aster novi-belgli) cvate od rujna 
do listopada. Razmnožava se dijeljenjem korijena u 
proljeće. Visoka dekorativna biljka koju je najbolje 
posaditi uz vrtnu ogradu. 

VRTNA IVANČICA (Chrysanthemum maximum) cvate u 
srpnju/kolovozu. Najuspješnije se razmnožava dijeljenjem | 
korijena u jesen/rano proljeće. Može se razmnožiti i 
sjemenkama. 


VRATIĆ, BIJELI (Tanacetum parthenium) cvate od lipnja 
do rujna. Razmnožava se vrlo jednostavno i obilno 
sjemenkama, sam. Ljekovita biljka! 


VISOKI PLAMENAC (Phlox paniculata) cvate od lipnja 


do kolovoza/(rujna). Sadi se (plitko!) u proljeće ili jesen. 


Razmnožava se dijeljenjem korijena u proljeće. 


VRTNI MAK (Papaver orientale) cvate u svibnju/lipnju. 
Sadi se u grupama u proljeće ili jesen. Razmnožava se 
redovitim dijeljenjem korijena (svake 2 do 3 godine). 


VIŠEGODIŠNJI KOKOTIĆ (Delphinium elatum) cvate 
od lipnja do rujna/listopada. Razmožava se sjemenkama 
ili dijeljenjem korijena. 


VUČJAK (Lupinus polyphyllus) cvate od svibnja do 
lipnja/srpnja. Najlakše se ramnožava sjetvom sjemenki od 
travnja do lipnja. Zbog dugog korijena presađivanje 
podnosi samo vrlo mlada biljka. Uspijeva dobro i u 
polusjeni. 


ZUMBUL (Hyacinthus orientalis) cvate od travnja do . 
svibnja. U proljeće se sade lukovice na dubinu oko 10 
cm. Godinama smije ostati na istom mjestu. Može se 
razmnožiti malim lukovicama. 

ŽEDNJAK, OŠTRI (Sedum acre) cvate u lipnju/srpnju. 
Sije se u svibnju, a mlade se biljčice presađuju na 
željeno mjesto u srpnju. Razmnožava se rado sam, a 
moguće je i dijeljenje korijena u proljeće. To je biljka 
jastučastog rasta, najprikladnija za kamenjar. 


ŽILJ (Lilium bulbiferum) cvate u lipnju/srpnju. Sadi se u 
kolovozu ili rujnu. Razmnožava se sadnjom 
karakterističnih bulbila koje se, u obliku kvržica, 
razvijaju u pazušcima listova. 





Carski lijer (ljiljan) prastara je ljekovita i ukrasna biljka. 
Odlikuje. se ljepotom cvjetova 1 snažnim mirisom. 

LJEKOVITO I ZAČINSKO BILJE 


Mnoge vrste koje su postale sastavnim dijelom 
cvjetnjaka i služe danas isključivo za ukras dospjele su, 
nekad davno, u vrtove uglavnom zahvaljujući svojim 
ljekovitim svojstvima (npr. carski lijer, perunika, crvena 
pustikara, pitomi sljez, božur, neven, dragoljub, 
rudbekija...). Neke su vrlo otrovne i zahtijevale su dobro 
poznavanje tehnike pripreme i doziranja ljekovitih | 
preparata. Razvojem moderne medicine liječenje je 
postalo jednostavnije i ta su praktična znanja postupno 
izumrla. (Mnogi lijekovi još i danas sadrže ekstrakte 
ljekovitih biljaka). 


Ljekovitim biljem iz vlastitog vrta čovjek će teško 
izliječiti teže bolesti. Međutim, ono je bogato eteričnim 
uljima, mineralima, vitaminima, gorkim tvarima... i može, 
svakodnevnom upotrebom, znatno pridonijeti očuvanju 
zdravlja, ojačati otpornost organizma, pomoći izliječenju- 
lakših bolesti te, bogatstvom okusa i mirisa, obogatiti 
svakodnevni jelovnik i pridonijeti kvaliteti življenja... 





Čajni napitak od matičnjaka ima prijatan okus 


1 djeluje umirujuće. 

NAJZNAČAJNIJE LJEKOVITO 


I ZAČINSKO BILJE 
PRIKLADNO ZA UZGOJ U VRTU 


BORAŽINA, borač (Borago officinalis) 


Boražina je sočna i dlakava jednogodišnja biljka, 
porijeklom iz zapadnog Sredozemlja. To je prastara 
kultivirana biljka koju u Dalmaciji i Hrvatskom primorju 
možemo vidjeti kako, u poludivljem stanju, raste na 
zapuštenim površinama,. većinom u blizini ljudskih 
naselja. Njen najupadljiviji dio su prekrasni zvjezdoliki 
cvjetovi, nebesko-plave boje, koje vrlo rado posjećuju 
pčele. Mladi listovi, ugodnim kiselkastim okusom i 
mirisom, podsjećaju na krastavce. Oni se i najčešće 
koriste, bilo da se svježi dodaju, kao začin, salati ili 


lisnatom povrću, ili se pripremaju kao špinat. Zajedno s 


lijepim cvjetovima mogu poslužiti kao ukras mnogim 
jelima. 

Boražina se razmnožava sjemenkama (vrlo često sama). 
Sjemenke su velike, a siju se u travnju direktno na 
gredicu i to odmah u razmaku oko 25 cm. Budući da 
stariji listovi postaju tvrdi i gube aromu, preporučljivo je 
boražinu sijati svakih 14 dana, do kolovoza, ako želimo 
tijekom čitave sezone imati na raspolaganju mlado i 
sočno lišće. Budući da razvija plitko korijenje u suhim 
će ljetnim mjesecima zalijevanje biti obavezno. 

Osim kao začin i povrće ova se lijepa biljka koristi i u 
medicini za liječenje bubrežnih i crijevnih bolesti, a 
cvijet se dodaje nekim čajnim mješavinama za 
iskašljavanje. 

KADULJA (Salvia_ officinalis) 


Kadulja je začinska i ljekovita biljka sredozemnog 
porijekla. Unatoč tome, dobro će uspijevati i u 
kontinentalnoj klimi osobito ako se već generacijama 
kultivira u nekom kraju pa su se biljke spontanom ili 
svjesnom selekcijom prilagodile postojećim klimatskim 
uvjetima. Kadulja je lijepa trajnica, naraste do 50 cm i 
najbolje uspijeva (kao i drugo mediteransko bilje) na 
sunčanom i suhom mjestu i propusnom tlu. 
Razmnožava se sjemenkama i reznicama. Sije se u 
veljači, u lonac na prozorskoj dasci, a presađuje u 
svibnju na željeno mjesto u vrtu (razmak 35x40 cm). U 
kasnu se jesen čitava biljka skraćuje na polovicu svoje 
visine. Prije zime preporučljivo je, u svrhu zaštite od 
zimskih hladnoća, biljke pokriti slamom ili granjem. U 
proljeće prije tjeranja izbojaka, za bujniji, grmolikiji rast, 
koristit će još jedno podrezivanje, na visini oko 10 cm 
iznad tla. 

Listovi se mogu koristiti svježi, kao začin ili čajni 
napitak, tijekom čitave vegetacije, a glavno se branje za 
sušenje odvija neposredno prije cvatnje, po suhom danu. 
Izbojci se odrežu do polovice i vješaju na sjenovito i 
zračno mjesto. 

Budući da je kadulja vrlo aromatična treba je, kao 
začin, koristiti štedljivo (grčka i talijanska kuhinja). U 
obliku čajnog napitka vr/o je djelotvorna protiv upale 
zubnog mesa i grla. Također ublažava smetnje na 
želučano-crijevnim putevima.- 

MAJČINA DUŠICA (Thymus serpylum) 


Majčina dušica je trajnica, mali puzeći polugrm, sitnih 
ružičastih cvjetova. U Hrvatskoj je rasprostranjena u 
prirodi, raste na suhim i sunčanim livadama, uz putove, 
na kamenjarima. Eterična ulja sadržana u biljci daju joj 
ugodan, vrlo aromatičan miris. Svježa i osušena služi kao 
začin mnogim, osobito masnijim jelima jer se smatra da 
neutralizira masnoću. 

Slična svojstva majčinoj dušici ima, u vrtovima mnogo 
češće uzgajan TIMIJAN (Thymus vulgaris) koji, kao 
samonikao polugrm, raste u zemljama Sredozemlja. Ta 


.prastara ljekovita biljka koristi se u različitim 


preparatima protiv kašlja i upale grla. 

Za uzgoj timijana potrebno je odabrati sunčan i suh 
položaj i propusno tlo, blizu kuće. U oštrijoj će klimi 
bolje uspijevati u loncima. Budući da je timijan nizak 
grmić (naraste do 30 cm) treba paziti da ne dospije u 
sjenu drugih biljaka. Odlično uspijeva na kamenjarima. U 
vlažnom tlu biljka može, osobito zimi, uginuti. Svakih 
4-5 godina grm treba obnoviti. 

Razmnožava se sjemenkama koje se siju do kraja 
travnja, a zatim presađuju na željeno mjesto. 

Koriste se listovi i tjerajući izbojci. Neposredno prije 
cvatnje čitava se biljka odreže iznad tla i objesi na 
sjenovito, zračno mjesto kako bi se osušila. 

Koristi se kao čajni napitak pritiv kašlja i kod upale 
grla. Mirisom i nektarom taj lijepi grmić privlači pčele. 

MATI ČNJ AK (Melissa officinalis) 


Matičnjak je (uz paprenu metvicu) jedna od 
najzahvalnijih biljaka za uzgoj u vrtu i za pripremanje 
čajnog napitka. Ta lijepa trajnica, koja oblikom listova 
podsjeća na koprivu, odlikuje se izrazitim mirisom po 
limunu. 

Porijeklom je s Bliskog istoka i istočnih dijelova 
Mediterana, no od davnih vremena rasprostranjena je 
kao kultivirana biljka u većini europskih zemalja. Tako 
se udomaćila da se često može naći i u slobodnoj 
prirodi. Miris matičnjaka privlači pčele, osobito matice 
(po tome je biljka dobila i ime!) pa njime pčelari mogu 
vratiti roj koji je pobjegao na neko stablo. 


Čajni napitak od matičnjaka djeluju umirujuće. Zbog vrlo 
ugodna aromatična mirisa koristi se i za pripremanje 
likera, sirupa, koktela... U kuhinji može kao začin i 
mirodija dostojno zamijeniti limun (za kolače, salate, 
juhe, divljač, ribu...). Listovi su bogati vitaminom C. 
Koriste se gotovo isključivo u svježem stanju jer 
sušenjem biljka gubi eterična ulja i postaje bezvrijedna. 
Razmnožava se sjemenkama ili dijeljenjem bokora. 
Jednom posađen u vrtu matičnjak postaje gotovo 
neiskorjenjiv, brzo se širi i uskoro, ako mu se to 
dozvoli, zauzima sve veći prostor. Biljke uzgojene iz 
sitnih sjemenki ili dobivene dijeljenjem bokora sade se 
na razmak 50x50 cm. 

Nema osobito visoke zahtjeve prema klimi i tlu ali će 
posađen na sunčanijem položaju i propusnoj zemlji 
razviti potpunu aromu. 

NEVEN (Calendula officinalis) 


Neven je poznata i popularna cvjetnica, porijeklom iz 
sredozemnih zemalja, koja se do dana današnjega 
(najviše kao ukras) uspjela zadržati u vrtovima. Zbog 
ljekovitih svojstava, dobro poznatih u starom Rimu, 
neven je još u 12. stoljeću dospio u srednjeeuropske 
samostanske vrtove odakle se proširio posvuda. Ta biljka 
karakteristična mirisa, lijepih žutih do narančastih 
cvjetova, ponovo se, razvojem biopoljoprivrede počinje 
cijeniti. Sadi se među povrtnice kako bi ih, izlučevinama 
svoga korijena, zaštitila od nekih nametnika, a od 
cvjetova i listova pripremaju se "čajevi" i "juhe" za 
prskanje protiv biljnih bolesti. 

U narodnoj medicini mnogih zemalja cvjetovi su se 
kuhali u svinjskoj masti i tim su se sredstvom mazale 
rane na koži ljudi i Životinja. Javlja se i u preparatima 
kozmetičke industrije: maska za nečistu kožu, mlijeko za 


čišćenje lica, ulje za kupanje i slično. 


Za kućnu se upotrebu sakupljaju svježi, potpuno procvali 
cvjetovi ili čitava biljka, u prosijeku dva puta tjedno. 
Neven je, osobito ako je posijan pregusto, podložan 
pepelnici. U tom će slučaju koristiti prorjeđivanje i 
obilno podrezivanje biljke. 


Budući da se neven često razmnožava sam, sjetva nije 
uvijek neophodna. U proljeće ga treba presaditi na 
željeno mjesto (ili prorijediti). Inače, sije se u travnju, 
direktno na gredicu, a zatim presađuje na razmak 
50x20 cm. 

PAPRENA METVICA (Mentha x piperita) 


Paprena metvica je kultivirana vrsta metvice, a nastala 
je spontanim križanjem u Engleskoj, u 17. stoljeću. 
Roditelji su joj, navodno, klasasta (Mentha spicata) I 
vodena metvica(Menhta aquatica). Budući da biljke, 
uzgojene iz sjemena križanca, neće imati sva dobra 
svojstva paprene metvice, valja je razmnožavati isključivo 
vegetativno - reznicama ili, najjednostavnije,  korijenovim 
izdancima. Paprena je metvica vrlo otporna, podnosi 
različita tla i rado zauzima veći prostor nego što joj je 
namijenjen. Vrlo je bogata eteričnim uljima, 
karakterističnoga, snažnog mirisa i okusa po mentolu. 
(Smatra se da sve vrste metvica snažniju aromu razvijaju 
onda kad rastu u sjeni ili polusjeni). 

Čajni je napitak izrazito aromatičan i često se dodaje 
mješavini drugih čajeva jer im popravlja okus. 

Djeluje umirujuće i liječi grčeve u želucu, pomaže i kod 
drugih želučanih, jetrenih ili Žučnih smetnji. Hladan čaj 
ljeti, eventualno s dodatakom mlijeka, ima osvježavajući 
učinak. Može se iskoristiti i za pripremanje sirupa, a u 
industriji kao dodatak pri proizvodnji zubne paste, 
slatkiša, žvakaće gume, likera... 


Osim paprene postoji čitav niz drugih vrsta metvice, 
samoniklih ili kultiviranih. Većina je vrlo aromatična i 
(više ili manje) prijatna mirisa i okusa. Osim već 
spomenute klasaste metvice za pripremu čajnih napitaka 
među ukusnije vrste spadaju Mentha suaveolens 

(syn. Mentha rotundifolia) i Mentha x gentilis. 

RUŽMARIN (Rosmarinus officinalis) 


Unatoč tome što ružmarin, prirodno, pripada 
sredozemnoj klimi, gdje raste kao 1-2 m visok grm i s 
drugim grmljem makije gradi zajednice, već se stoljećima 
uzgaja u mnogim vrtovima kontinentalnog dijela Europe. 
U kontinentalnim krajevima, tamo gdje je klima blaža, 
sadi sc u zaklon južnog dijela kućnoga zida, a u oštrijim 
klimatskim uvjetima zimu provodi u loncu, smještenom u 
svjetlijem podrumu ili u nekoj drugoj negrijanoj prostoriji 
kuće. 

To je aromatična biljka koja, od ožujka do srpnja (kako- 
gdje), cvate lijepim sitnim plavo-ljubičastim cvjetovima. 
Razmnožava se sjemenkama ili, jednostavnije, reznicama 
od proljeća do kasnog ljeta. Sije se u veljači, u teglice i 
na prozorskoj dasci dočeka svibanj kad se presađuje na 
otvoreno (razmak 50x50cm). 

Glavna berba ružmarina odvija se, kao i kod većine 
druguga ljekovitog bilja, neposredno pred cvatnju. Beru 
se 1 suše listovi. 

Ružmarin ima mnogostranu primjenu ne samo u 
domaćinstvu već i u industriji likera, parfema, sapuna i 
drugih kozmetičkih proizvoda. 

U domaćinstvu se koristi kao začin za divljač, meso, 
ribe - pridonosi boljoj probavljivosti hrane. 

Pripisuju mu sc mnoga ljekovita svojstva. Pripremljen 
kao čajni napitak jača živce, oživljava krvotok, pomaže 
izlučivanje žuči... : 
S obzirom na visok sadržaj cteričnih ulja i nekih drugih 
sastojaka treba ga koristiti štedljivo, što osobito vrijedi 
za trudnice, jer pretjerane doze mogu biti štetne. 

VLASAC, DROBNJAK (Allium schoenoprasum) 


Vlasac raste u Hrvatskoj, samoniklo, po vlažnim 
livadama i uz riječne obale. To je sitan luk, visine 
15-30 em koji u tlu razvija nježne lukovice. Od svibnja 
do kolovoza cvate lijepim crvenkastim do ljubičastim, 
ovalnim cvjetovima. Biljka je bogata vitaminom C i u 
mnogim je curopskim zemljama omiljena kultura. Budući 
da je lijepog izgleda često omeđuje vrtne gredice. 

Kao začinska biljka spominje se već u starorimskim 
spisima. Vlasac se koristi tako da se zeleni listovi 
odrežu iznad tla, u kuhinji se nasjeckaju i svježi dodaju 
juhama, salatama, umacima i drugim jelima. Ovom se 
začinu pripisuje antibakterijsko djelovanje. 

Vlasac se može koristiti tijekom čitave godine, ako ne 
dozvolimo da procvate jer, nakon svakog podrezivanja, 
ponovo tjera mlade izbojke. S vremenom se razmoži i 
raširi pa je potrebno lukovice (u proljeće) podijeliti 1 
presaditi. Najbolje uspijeva u hranjivoj, bogatoj i 
dovoljno vlažnoj vrtnoj zemlji. Otporan je i dobro 
podnosi zimske hladnoće. U svježem ga je stanju moguće 
koristiti i zimi ako se u jesen, neposredno prije 
smrzavanja, iskopa iz zemlje i presadi u lonac koji se 


zatim drži na prozorskoj dasci. 


Budući da vlasac razvija lijepe cvjetove možemo pustiti 
pojedine biljke da procvatu. Bit će lijep ukras u 
povrtnjaku. 

Popis nekih drugih vrsta ljekovitog 
i začinskog bilja 
(prikladnog za uzgoj u vrtu) 


ANĐELIKA (Angelica archangelica) 
ANIS, ANIŠ (Pimpinella anisum) 
BOSILJAK (Ocimum basilicum) 
CELER (Aprum graveolens) 
ESTRAGON (Arthemisia dracunculus) 
ČUBAR (Satureja hortensis) 
GAVEZ (Symphywtum officinale) 
HREN (Armoracia lapathifolia) 
KAMILICA (Chamomilla recutita 

svn. Matricaria chamomila) 
KADULJA (Sa/via officinalis) 
KIML (Carum carvi) 
KOMORAČ (Foeniculum vuleare) 
KOPAR (Anethum graveolens) 
KOPRIVA (Urtica dioica) 
LAVANDA (Lavandula officinalis syn. angustifolia) 
LJUPČAC (Levisticum officinalis) 
MAŽURAN (Majorana hortensis) 
MAČJA METVICA (MNepeta cataria) 
OREGANO, DIVLJI MAŽURAN (Origanum  vulearc) 
ODOLJEN (Valeriana ofticinalis) 
PELIN (Artemisia sp.) 
SLJEZ (Malva sp.) 
STOLISNIK (Ac/illea millefolrum) 
SIPAN (Hysopus officinalis) 
VINSKA RUTVICA (Ruta graveolens) 

NEKOLIKO OSNOVNIH PRAVILA 
UZGOJA 


Ljekovito i začinsko bilje moguće je uzgajati u 
povrtnjaku, što je itekako preporučljivo jer mnoge vrste 
svojim snažnim mirisom odbijaju "štetnike" (npr. lavanda 
i čubar štite povrtnice od lisnih ušiju, a vlasac od 
pepelnice...). Može se uzgajati i na posebnoj gredici, 
najbolje blizu kuhinje. Praktično je i lijepo imati 
"mirisnu gredicu" pored terase ili drugog prostora za 
boravak na otvorenom. Većina biljaka porijeklom iz 
sredozemnih ili nekih drugih toplih krajeva zahtijeva 
sunčan, od vjetra zaštićen položaj i propusno, humusno 
tlo kako bi se zaista razvile u zdrave mirisne biljke. 
Ljekovito se bilje često uzgaja na okrugloj povišenoj 
gredici, a propusnost tla osigurava se tako da se zemlja 
pomiješa s pijeskom ili sitnijim šljunkom. 

Ako se različito bilje uzgaja na jednoj gredici onda. se 
ono niskoga rasta sadi na južnoj, a visokoga na 
sjevernoj strani gredice. 

Budući da mnoge vrste vrlo brzo dobiju bujan, grmolik 
rast, treba ih saditi na veći razmak (u prosijeku 

40-50 cm) kako bi svi dijelovi biljke dobili dovoljno 
svjetla 1 prostora. Pojedine će vrste uspijevati bolje u 
polusjeni i na normalnom vrtnom tlu (metvica, ljupčac, 
bosiljak, estragon). : 

Ljekovito bilje (osobito čajno) ne podnosi pretjeranu 
gnojidbu. Ona čak može biti štetna, smanjiti sadržaj 


korisnih sastojaka, a povećati sadržaj nepoželjnih nitrata. 


Osim zrelog komposta većina ljekovitog i začinskog bilja 
ne treba nikakvo drugo gnojivo. 

ZRELI JE KOMPOST 
NAJBOLJE GNOJIVO 


I biljke je potrebno hraniti ispravno kako bi bile zdrave 
i lijepe. Jedno od najboljih i "najzdravijih" gnojiva je 
kompost. Kompost nastaje na jednostavan način - 
kompostiranjem. 

Kompostiranje je prirodan proces raspadanja organske 
tvari uz pomoć ncuglednih živih bića (stonoga, gljivica, 
bakterija, kišnih glista...) Niti jedan vrt ne bi smio biti 
bez odlagališta za organske otpatke. Na kompostnu hrpu 
bacaju se najraznovrsniji ostaci hrane (juha, povrće, 
voće, meso...), pokošena trava, korov, trulo voće, kućna 
Prašina... dakle, sve ono što se prirodnim procesima 
može razgraditi.. ' 

Staklo, plastika, baterije, limenke, ostaci boja, lakova i 
sl. tu nikako ne spadaju! 

Kako bismo spriječili eventualno širenje zaraze, na 
kompostnu hrpu ne valja odlagati bolesne i zaražene 
dijelove biljaka. Oni se spaljuju. 

Mjesto za odlaganje otpadaka trebalo bi izabrati u 
skrovitijem dijelu vrta, u polusjeni ili sjeni živice, 
bazgova grma i slično. Ljeti se kompost može zasjeniti 
(i ukrasiti) tako da sa strane posijemo suncokret, 
bundeve ili dragoljub. 

O proizvodnji dobrog komposta postoje razrađene teorije. 
Za početnike sve će se često svesti na to da kuhinjske i 
otpatke iz vrta bacaju na hrpu i čekaju da sitna živa 
bića obave svoj dio posla. Kompost je sazrio onda kada 
dobije izgled i miris šumske zemlje. Taj proces traje 


34 


različito, ovisno o klimatskim uvjetima, od nekoliko 
mjeseci do godinu dana. 

Ipak, da bi se razgradnja odvijala kako treba, kompostna 
hrpa ne smije biti ni previše mokra ni previše suha. 
Podloga kompostišta mora biti propusno tlo, a ljeti, ako 
vladaju dugotrajne suše, kompost treba povremeno zaliti. 
Sa kompostišta se, u pravilu, ne bi trebali širiti 
neugodni mirisi. Svježe kuhinjske otpatke valja pokrivati 
pokošenom travom ili vrtnom zemljom. 


GDJE NABAVITI SJEME I SADNICE 


Sve dok starinsko cvijeće ponovo ne "uđe u modu" bit 
će teško naći ga u prodaji. Bolje je kupiti sjeme, 
lukovice, gomolje ili sadnice domaćeg proizvođača nego 
uvozno. Takve su biljke, u pravilu, prilagođenije našim 
klimatskim uvjetima i otpornije na bolesti. Bilo bi 
idealno pronaći pravo "domaće" sjeme na selu - kod 
susjede, strine, tete, bake... 


Mnoge vrste starinskog cvijeća vjerovatno i nije moguće 
nabaviti drukčije nego direktno u seoskim vrtovima, na 
seoskim grobljima, pored napuštenih seoskih kuća... Iz 

jedne šačice sakupljena sjemena moguće je uzgojiti 


desetke, stotine biljaka... 


Upravo je to i osnovna svrha ove knjižice. Potaknuti vas 
na to da potražite starinsko cvijeće 1 ljekovito bilje 
navedeno u ovoj brošuri, sakupite sjeme i nastavite ga 
uzgajati, razmjenjivati sa susjedima, prijateljima, 
znancima... sa sviješću o tome da pritom sudjelujete u 

procesu spašavanja minijaturnoga, ali prekrasnog dijela 
hrvatske kulturne baštine. 


KAKO SE SAKUPLJA I ČUVA SJEME 


Sjeme i sadnice često se biraju prema kvaliteti i sjaju 
papira i ljepoti fotografije na pakiranju. Medutim, 
profesionalna reklama nije pouzdan znak kvalitete 
proizvoda... 

Budući da biljke teško podliježu zakonima industrije, s 
njima se danas, rado i često, genetički manipulira kako 
bi ih se "pripitomilo" i "ukrotilo". 

Budući da mi želimo uzgajati biljke iz ljubavi i sačuvati 
njihovo genetsko bogatstvo i raznovrsnost, najbolje bi 
bilo da sjemenke sakupljamo sami. Za sakupljanje 
sjemena potrebno je odabrati nekoliko najzdravijih i 
najljepših primjeraka određene vrste kako bismo dobili 
što vitalnije sjeme. Sakuplja se zrelo sjeme, po toplom, 
sunčanom i suhom danu. Potpuno suhe sjemenke 
spremaju se u papirnate vrećice ili u suhe bočice, čepovi 
kojih dobro "dihtaju". (Ne zaboravite na vrećicu ili 
bočicu napisati ime biljke!) 


Sjeme mora provesti zimu na suhom i hladnom mjestu, 
vlaga i visoka temperatura bitno mu smanjuju klijavost. 
Naši seljaci čuvaju ga na tavanu, što nije najbolje 
rješenje jer su sjemenke, doduše na suhom, ali su 
izložene velikim temperaturnim promjenama. Prikladniji 
je podrum ali tada je obavezno spremanje u dobro 
začepljene staklenke ili neke druge posudice kako sjeme 
ne bi "navuklo vlagu". 

U proljeće ne valja posijati sve sjeme odjednom. 
Ostavite rezervu u slučaju da klijanje (iz bilo kojega 
razloga) u prvom pokušaju ne uspije. Ako ga ispravno 
čuvate sačuvati će klijavost i nekoliko godina. 





Vrtni je suncokret 
lijepa jednogodišnja 


biljka. Naraste do dva 
metra visine 1 zato ga 
je najbolje sijat 1 
saditi uz vrtnu ogradu. 
Sjemenkama se rado 





hranc ptice. 

U okviru odgojno-obrazovnog projekta Obnova tradicijskoga 
obiteljskog gospodarstva tijekom jeseni/zime 1995. napisane su 
i otisnute, u izdanju Hrvatskog centra Znanje za okoliš, pored 
ove i druge brošure, sljedećih naslova: 


Jabuka (povodom Dana jabuka) 

Živica 

Neke autohtone pasmine domaćih životinja 
Starinski voćnjak 

Sakupljanje 1 čuvanje sjemena 

Osnove briopoljoprivrede 1 biovrta 





Sve brošure tiskaju se na recikliranom papiru. Za reciklirani 
papir odlučili smo: se zato jer smo uvjereni da su sačuvane 
šume, pitke vode I čisti zrak važniji za kvalitetu življenja od 
sjajnoga papira... 

Naime: 

Za proizvodnju 1.000 ke recikliranog papira upotrijebljen je 
(umjesto 20 srušenih stabala) samo stari papir. Umjesto 7.600 
kWh potrošeno Je samo 2.750 kWh struje, a umjesto 440.000 
samo 1.800 litara vode... 





Tijekom odvijanja projekta surađujemo sa sljedećim stručnim i 
znanstvenim, domaćim i stranim, vladinim i nevladinim 
organizacijama: 

E.R.D.E., Austrijski institut za primijenjenu —ekopedagogiju, 
Graz *** GRAD ZAGREB, Zavod za planiranje razvoja i 
zaštitu = čovjekova — okoliša *** Gradski = sekretarijat = za 
obrazovanje, kulturu i znanost, Zagreb *** AGRONOMSKI 
FAKULTET, Zagreb *** BOTANIČKI VRT, Zagreb *** 
ARCHE NOACH, Austrijsko udruženje za zaštitu starih sorata 
biljnih kultura, Beč *** ERNTE, Udruženje za bio-organsku 
poljoprivredu, Graz 

Au TORICA ove skromne knjižice rođena je u maloj, 


drvenoj, posavskoj kući na najnižim obroncima Moslavačke 
gore. Njena je baka vjerovala u vilenjake pa je, kako bi 
krastavci dosegli zavidnu veličinu, među njih stavljala staru 
djedovu čizmu. Rublje je baka prala u lokvi, vodu je vukla iz 
bunara, kokošja je jaja sakupljala na sjenicima. Mlijeko je 
kiselila u zemljanim ćupovima, a ćupove je sušila na drvenoj 
vrtnoj ogradi Galamila je na jastreba koji bi, kružeći iznad 
dvorišta, vrebao pahuljaste piliće i patke. Bakina je Šarava 
pasla travu na livadi okruženoj gustom, visokom živicom u 
kojoj su ptice savijale gnijezda. Jaja u ptičjim gnijezdima 
djeca se nisu usudila dirati jer se pričalo da bi u gnijezdu 
mogla ležati zmija. 


Kad je bila dijete autorici ove knjižice činilo se da bakin vrt 
iza visoke drvene ograde zarasle u povijuše, slak 1 divlji 
hmelj, skriva čudesne tajne. Među sočnim, mesnatim I sjajnim 
plodovima jagoda, rajčica, graška, mahuna... cvalo je I širilo 
raskošne mirise prekrasno cvijeće nepoznatog porijekla. Nije 
se znalo ni odakle dolazi ni tko ga je donio... Baka je te 
egzotične strance njegovala brižno I ponosno, poput kakve 
obiteljske dragocjenosti... 


Prohujalo vrijeme srušilo je drvenu kuću, isušilo lokvu, 
zapustilo bunar, razbilo ćupove, iskrčilo živicu, rastjeralo ptice 
I opustošilo bakin vrt... Ostalo je samo sjećanje... radi kojeg 
je nastala ova knjižica. 

